VENDIM
Nr. 1039, datë 4.12.2013

PËR FUNKSIONIMIN E KËSHILLIT KOMBËTAR TË PUNËS DHE PËR CAKTIMIN E PËRFAQËSUESVE TË KËSHILLIT TË MINISTRAVE NË KËTË KËSHILL
(ndryshuar me VKM nr.84, datë 14.2.2018, nr. 54, datë 29.1.2020, nr. 265, datë 27.4.2023; nr. 296, datë 15.5.2024; nr. 12, datë 15.1.2026)
(i përditësuar)
Në mbështetje të nenit 100 të Kushtetutës dhe të nenit 200 të ligjit nr.7961, datë 12.7.1995 “Kodi i Punës i Republikës së Shqipërisë”, të ndryshuar, me propozimin e ministrit të Mirëqenies Sociale dhe Rinisë, Këshilli i Ministrave

VENDOSI:

1. Këshilli Kombëtar i Punës, në vijim KKP, është organ konsultativ trepalësh me përfaqëuses të Këshillit të Ministrave dhe të organizatave të punëdhënësve e të punëmarrësve.  
2. KKP-ja zhvillon këshillime, merr vendime me konsensus dhe i bën rekomandimet përkatëse Këshillit të Ministrave, nëpërmjet ministrit përgjegjës për punën.
3. Organizatat e punëdhënësve e të punëmarrësve, si dhe administrata publike duhet t’i vënë në dispozicion KKP-së, sipas kërkesës, të gjitha informacionet dhe të dhënat e nevojshme, që kanë lidhje me objektin e funksionimit të këtij Këshilli, për zhvillimin e këshillimeve.
4. KKP-ja kryesohet nga ministri përgjegjës për çështjet e punës dhe ka në përbërje, si përfaqësues të Këshillit të Ministrave, këta anëtarë: 
a) Ministrin e Financave;
b) Ministrin e Drejtësisë;
c) Ministrin e Shëndetësisë dhe Mirëqenies Sociale; 
ç) Ministrin e Arsimit; 
d) Ministrin e Turizmit, Kulturës dhe Sportit;
dh) Ministrin e Infrastrukturës dhe Energjisë; 
[bookmark: _GoBack]Përfaqësues kandidatë të KKP-së, në mungesë të përfaqësuesve, anëtarë të Këshillit të Ministrave, janë zëvendësministrat përkatës.
4/1. Përfaqësimi i organizatave të punëmarrësve dhe të punëdhënësve në Këshillin Kombëtar të Punës përcaktohet sipas kritereve të mëposhtme: 
a) për organizatat e punëmarrësve (konfederata, federata, sindikata):
i. personalitet juridik, sipas legjislacionit në fuqi, prej më shumë se 2 (dy) vjetësh; 
ii. pavarësi organizative e financiare;
iii. shtrirje territoriale në të paktën 50 (pesëdhjetë) % të qarqeve të vendit, përfshirë dhe qarkun e Tiranës; 
iv. strukturë administrative për të përmbushur detyrimet ligjore të partneritetit social;
v. numri i përgjithshëm i anëtarëve në konfederatë të jetë jo më pak se 5 (pesë) % e numrit të përgjithshëm të punëmarrësve në shkallë vendi, por jo më pak se 20 000 (njëzet mijë) anëtarë; ndërsa për federatat dhe sindikatat, numri i përgjithshëm i anëtarëve në shkallë vendi të jetë jo më pak se 5 (pesë) % e numrit të punëmarrësve në degën/profesionin përkatës;
vi. numri i kontratave kolektive, si dhe numri i përgjithshëm i punëmarrësve të mbuluar me kontrata kolektive;
vii. anëtarësimi në organizata ndërkombëtare të punëmarrësve.
b) Për organizatat e punëdhënësve:
i. personalitet juridik, sipas legjislacionit në fuqi, prej më shumë se 2 (dy) vjetësh;
ii. pavarësi organizative e financiare;
iii. shtrirje territoriale në të paktën 50 (pesëdhjetë) % të qarqeve të vendit, përfshirë dhe qarkun e Tiranës;
iv. strukturë administrative për të përmbushur detyrimet ligjore të partneritetit social;
v. numri i anëtarëve që punësojnë të jetë jo më pak se 5 (pesë) % e numrit të punëmarrësve në degën/profesionin përkatës;
vi. numri i përgjithshëm i ndërmarrjeve të anëtarësuara, i cili nuk mund të jetë më i vogël se 10 (dhjetë) % nga numri i përgjithshëm i ndërmarrjeve të regjistruara në Qendrën Kombëtare të Biznesit (QKB);
vii. anëtarësimi në organizata ndërkombëtare të punëdhënësve.
5. Kryetari i KKP-së ka këto detyra:
a) të drejtojë mbledhjet e KKP-së;
b) të miratojë rendin e ditës, raportin përfundimtar të mbledhjeve, si dhe programin vjetor të këtij Këshilli, pas mirëkuptimit me palët;
c) të informojë Këshillin e Ministrave për rekomandimet e këtij Këshilli, si dhe për mendimet e organizatave të punëdhënësve e të punëmarrësve. 
6. Përfaqësuesit e organizatave të punëdhënësve e të punëmarrësve, anëtarë të KKP-së, caktojnë përkatësisht kryetarët e këtyre dy palëve, të cilët janë edhe nënkryetarë të KKP-së.
7. KKP-ja mblidhet në përputhje me programin e miratuar prej tij ose me kërkesën me shkrim të çdo pale, drejtuar kryetarit të Këshillit, sipas përcaktimit të bërë në rregulloren e brendshme të funksionimit.
8. Anëtarët e KKP-së, për çështjet që do të diskutohen, kanë të drejtën e këshillimit paraprak dhe e shprehin qëndrimin e tyre nëpërmjet kryetarit të palës ose anëtarit të ngarkuar nga kryetari përkatës, për çështje specifike.
9. Pranë KKP-së krijohen dhe funksionojnë komisionet e përhershme e të specializuara tripalëshe, me përbërje, si më poshtë vijon:
a) Komisioni juridik kryesohet nga drejtori i Drejtorisë së Programimit, Standardizimit dhe Harmonizimit të Kuadrit Rregullator në Ministria e Ekonomisë dhe Inovacionit dhe ka në përbërje anëtarë, përfaqësues nga:
i. Ministria e Drejtësisë:
ii. Bashkimi i Sindikatave të Pavarura të Shqipërisë (BSPSH);
iii. Konfederata e Sindikatave të Shqipërisë (KSSH);
iv. Biznesalbania; 
v. shoqata “Bashkimi i Prodhuesve Shqiptarë”.
b) Komisioni i punësimit, arsimit dhe formimit profesional kryesohet nga drejtori i Drejtorisë së Politikave të Punësimit dhe Migratore në Ministrinë e Ekonomisë dhe Inovacionit dhe ka në përbërje anëtarë, përfaqësues nga:
i. Ministria e Ekonomisë dhe Inovacionit, përgjegjësi i sektorit të PAP-së;
ii. Bashkimi i Sindikatave të Pavarura të Shqipërisë (BSPSH);
iii. Konfederata e Sindikatave të Shqipërisë (KSSH);
iv. Biznesalbania; 
v. Shoqata e Bukës, Pastiçerisë dhe Brumërave. 
c) Komisioni i pagave, pensioneve dhe përkrahjes sociale kryesohet nga drejtori i Drejtorisë së Politikave të Sigurimeve Shoqërore në Ministrinë e Ekonomisë dhe Inovacionit dhe ka në përbërje anëtarë, përfaqësues nga:
i. Ministria e Shëndetësisë dhe Mirëqenies Sociale, përgjegjësi i sektorit që mbulon çështjet për mbrojtjen sociale; 
ii. Bashkimi i Sindikatave të Pavarura të Shqipërisë (BSPSH);
iii. Konfederata e Sindikatave të Shqipërisë (KSSH);
iv. Biznesalbania; 
v. Dhoma Kombëtare e Prodhuesve të Veshjeve/Këpucëve-Proeksport. 
ç) Komisioni i kushteve të punës, shëndetit dhe sigurimit në punë kryesohet nga drejtori i Drejtorisë së Marrëdhënieve të Punës, Sigurisë dhe Shëndetit në Ministrinë e Ekonomisë dhe Inovacionit dhe ka në përbërje anëtarë, përfaqësues nga:
i. Ministria e Shëndetësisë dhe Mirëqenies Sociale, përgjegjësi i sektorit që mbulon çështjet e shëndetit dhe sigurisë në punë;
ii. Bashkimi i Sindikatave të Pavarura të Shqipërisë (BSPSH);
iii. Konfederata e Sindikatave të Shqipërisë (KSSH);
iv. Biznesalbania;
v. Shoqata e Ndërtuesve të Shqipërisë.
d) Komisioni i ekonomisë dhe i financës kryesohet nga drejtori i Drejtorisë së Buxhetit dhe Menaxhimit Financiar në Ministrinë e Ekonomisë dhe Inovacionit dhe ka në përbërje anëtarë, përfaqësues nga:
i. Ministria e Ekonomisë dhe Inovacionit, përgjegjës i sektorit, Drejtoria e Buxhetit dhe Menaxhimit Financiar; 
ii. Bashkimi i Sindikatave të Pavarura të Shqipërisë (BSPSH);
iii. Konfederata e Sindikatave të Shqipërisë (KSSH);
iv. Biznesalbania;
v. Shoqata Shqiptare e Bankave.
dh) Komisioni i shanseve të barabarta, aftësive të kufizuara dhe rinisë kryesohet nga drejtori i Drejtorisë së Politikave të Aftësimit Profesional dhe Inspektimit të AFP-së në Ministrinë e Ekonomisë dhe Inovacionit dhe ka në përbërje anëtarë, përfaqësues nga:
i. Ministria e Shëndetësisë dhe Mirëqenies Sociale, përgjegjës i sektorit që mbulon çështjet për shanset e barabarta dhe aftësitë e kufizuara; 
ii. Bashkimi i Sindikatave të Pavarura të Shqipërisë (BSPSH);
iii. Konfederata e Sindikatave të Shqipërisë (KSSH);
iv. Biznesalbania;
v. Shoqata Shqiptare e Turizmit.
10. Komisionet e përhershme e të specializuara trepalëshe kanë për objekt të shqyrtojnë çështje për fushat e tyre të kompetencës dhe t’ia transmetojnë mendimet e përfundimet e këshillimeve KKP-së, për:
a) orientimin dhe zbatimin e politikave shtetërore në fushat e veprimtarisë së tyre;
b) projektligjet dhe projektvendimet e Këshillit të Ministrave, që kanë lidhje me fushat e veprimtarisë së tyre;
c) çështjet për të cilat KKP-ja u është drejtuar atyre për konsultim dhe mendim.
Për arritjen e objektivave, çdo komision mund të angazhojë specialistë të kualifikuar.
11. Shfuqizuar.
12. Kryetarët e komisioneve të përhershme e të specializuara trepalëshe caktohen nga ministri përgjegjës për punën nga administrata e kësaj ministrie, sipas fushave që ata mbulojnë. Anëtarët e komisioneve, përfaqësues të institucioneve shtetërore, caktohen nga titullarët e tyre.
13. Anëtarët e komisioneve, përfaqësues të organizatave të punëmarrësve e punëdhënësve (dy për secilën palë) propozohen nga nënkryetarët e palëve.
14. Për funksionimin e KKP-së, në strukturën e ministrisë përgjegjëse për punën ngrihet sekretariati i KKP-së, i përbërë nga tre sekretarë, respektivisht nga një për çdo palë të përfaqësuar në këtë Këshill. Për emërimin e sekretarëve të KKP-së merret edhe mendimi i partnerëve socialë.
14/1. Me përfundimin e mandatit 3-vjeçar (trevjeçar), sekretariati i Këshillit Kombëtar të Punës mbledh dokumentacionin e organizatave të punëmarrësve dhe të punëdhënësve, që janë të interesuara të jenë pjesë e këtij këshilli, 3 (tre) muaj përpara se të përfundojë mandati. Dokumentacioni i depozituar përbëhet nga vendimi i gjykatës, një kopje e statutit, deklarimet që kanë të bëjnë me numrin e anëtarëve në subjektet përkatëse, vërtetuar nga kuotizacioni ose vërtetimet noteriale, numri i kontratave kolektive të punës, shtrirja gjeografike e veprimtarisë, si dhe anëtarësimi i tyre në organizatat ndërkombëtare. Një organizatë e punëmarrësve apo e punëdhënësve vlerësohet më e përfaqësuar nëse ka numrin më të madh të kontratave kolektive dhe numrin më të madh të anëtarëve, ndërsa një organizatë punëdhënësish vlerësohet nga numri i ndërmarrjeve, numri i punonjësve të punësuar në ndërmarrje dhe numri i degëve/profesioneve.
15. Buxheti i pavarur i KKP-së përbëhet nga:
a) fondi i dhënë nga buxheti i shtetit;
b) donacione dhe projekte të ndryshme, të ligjshme.
16. Fondi i dhënë nga buxheti i shtetit për Këshillin Kombëtar të Punës përdoret, kryesisht, për përballimin e shpenzimeve:
a) të mbledhjeve të KKP-së;
b) të mbledhjeve të komisioneve të përhershme e të specializuara të tij;
c) për funksionimin e zyrave shtetërore të pajtimit;
ç) për organizimin dhe pjesëmarrjen në konferenca trepalëshe;
d) të seminareve dhe aktiviteteve kualifikuese trepalëshe.
17. KKP-ja bën miratimin paraprak të projektbuxhetit vjetor dhe, nëpërmjet ministrit përgjegjës për punën, ia propozon atë për miratim Këshillit të Ministrave.
18. Vendimi nr. 730, datë 6.11.2003 i Këshillit të Ministrave “Për funksionimin e Këshillit Kombëtar të Punës dhe për caktimin e përfaqësuesve të Këshillit të Ministrave në këtë Këshill”, shfuqizohet.
19. Ngarkohet ministri përgjegjës për punën për ndjekjen e zbatimit të këtij vendimi.
Ky vendim hyn në fuqi pas botimit në Fletoren Zyrtare.

